
Հիմք ընդունելով «Գնումների մասին» օրենքի 5-րդ հոդվածի 1-ին մասի 6-րդ կետը և  46.1-ին հոդվածի 2-րդ մասը, ինչպես նաև Հայաստանի Հանրապետության կառավարության 2017 թվականի մայիսի 4-ի N 526-Ն որոշմամբ հաստատված կարգի 3-րդ կետը՝ Հայաստանի Հանրապետության կառավարությունը որոշում է.
[bookmark: _Hlk230360582]1. Սահմանել, որ Հայաստանի Հանրապետության պետական բյուջեի «1163 Մասսայական սպորտ» ծրագրի «32006․ Ֆուտբոլի ենթակառուցվածքների զարգացման նպատակով մարզադաշտերի և մարզադպրոցների կառուցում» միջոցառման շրջանակներում Հայաստանի Հանրապետության կրթության, գիտության, մշակույթի և սպորտի նախարարությանը վերապահված և Հայաստանի Հանրապետության քաղաքաշինության կոմիտեի կողմից իրականացվելիք՝ Վանաձորում ՈՒԵՖԱ ստանդարտներով ֆուտբոլի մարզադաշտի կառուցման/վերակառուցման և Իջևան համայնքի Գետահովիտ բնակավայրի վարչական տարածքում ՈՒԵՖԱ ստանդարտներով ֆուտբոլի մարզադաշտի կառուցման.
1) Աշխատանքների ձեռքբերման գործընթացի կազմակերպման նպատակով պատասխանատու ստորաբաժանման փոխարեն սահմանվում է միջգերատեսչական մասնագիտական խումբ, 
2) աշխատանքների ձեռքբերման գործընթացի կազմակերպման, ներառյալ՝ շինարարական աշխատանքների (այսուհետ նաև՝ աշխատանքների կազմակերպում) և դրանց նկատմամբ տեխնիկական հսկողության ծառայության գնման պահանջը համարվում է անհետաձգելի,
3) աշխատանքների կազմակերպման և շինարարական աշխատանքների նկատմամբ տեխնիկական հսկողության ծառայության գնման գործընթացը կազմակերպվում է «Հրատապ մեկ անձից» գնման ընթացակարգով: Աշխատանքների ձեռքբերման գործընթացի կազմակերպման, ներառյալ՝ շինարարական աշխատանքների գնման պայմանագիրը կնքվում է «ՎենյուԷրա Հոլդինգ» սահմանափակ պատասխանատվությամբ ընկերության հետ, պայմանով որ շինարարական աշխատանքները կատարող ընկերությունները և վերջիններիս ներկայացվող պահանջները նախապես համաձայնեցվում են Հայաստանի Հանրապետության քաղաքաշինության կոմիտեի հետ,
4) աշխատանքների կազմակերպման գնման պայմանագիրը կնքվում է եռակողմ՝ Հայաստանի Հանրապետության կրթության, գիտության, մշակույթի և սպորտի նախարարության և Հայաստանի Հանրապետության քաղաքաշինության կոմիտեի կողմից,
2. Տալ նախնական համաձայնություն` մարզադաշտերի կառուցման/վերակառուցման համար անհրաժեշտ նախագծանախահաշվային փաստաթղթերի փորձաքննության ծառայության, աշխատանքների ձեռքբերման գործընթացի կազմակերպման, ներառյալ՝ շինարարական աշխատանքների և դրանց նկատմամբ տեխնիկական հսկողության ծառայության ձեռքբերման նպատակով կազմակերպվող գնման գործընթացների հրավերներում գնման գործընթացները հանրային շահի ապահովման նպատակով կազմակերպված լինելու մասին տեղեկություն ներառելուն,
3. Սահմանել, որ աշխատանքների ձեռքբերման գործընթացի կազմակերպման, ներառյալ՝ շինարարական աշխատանքների գնման գործընթացի կազմակերպումն իրականացվում է Հայաստանի Հանրապետության կառավարության 2017 թվականի մայիսի 4-ի N 526-Ն որոշմամբ հաստատված կարգով (այսուհետ՝ Կարգ)՝ հաշվի առնելով սույն ենթակետով սահմանված առանձնահատկությունները: Աշխատանքների կազմակերպման գնման հրավերով (պայմանագրի նախագծով) նախատեսվում է, որ՝
1) Պայմանագրի գինը ձևավորվում է շինարարական աշխատանքների գնից և գործակալական վճարից: Պայմանագրի սկզբնական գինը սահմանվում է մասնակցի գնային առաջարկի հիման վրա (այսուհետ՝ պայմանագրի սկզբնական գին): Այն դեպքում, երբ մասնակցի գնային առաջարկով ներկայացված շինարարական աշխատանքների գինը կգերազանցի սահմանված կարգով փորձաքննված և հաստատված նախագծանախահաշվային փաստաթղթերով սահմանված արժեքը (այսուհետ՝ նախահաշվային արժեք), պայմանագրի գինը նվազեցվում է՝ սահմանվելով նախահաշվային արժեքի և գործակալական վճարի հանրագումարի չափով: Ընդ որում, նախահաշվային արժեքի մեջ շահույթի տոկոսաչափը կազմում է զրո տոկոս:
2) Պայմանագրի և որակավորման ապահովման չափերը հաշվարկվում են մասնակցի գնային առաջարկի նկատմամբ և հավասար են համապատասխանաբար գնի հինգ տոկոսին,
3) Պայմանագրի գինը գործոնային է,
4) Կապալառուին կանխավճար կարող է հատկացվել 7,457,944.0 եվրոյի չափով: Կանխավճարի մարումն իրականացվում է հանձնման-ընդունման արձանագրությունների հիման վրա կատարվող վճարումներից նվազեցումներ (պահումներ) կատարելու ձևով: Յուրաքանչյուր դեպքում նվազեցվող (կանխավճարի մարվող) գումարի չափը որոշվում է պայմանագրի (համաձայնագրի) ընդհանուր գնի նկատմամբ վճարվող գումարի համամասնությամբ,
5) Մինչև մարզադաշտերի վերակառուցման/կառուցման կապալային աշխատանքների գնման պայմանագրի կատարման արդյունքն ընդունելու մասին հանձնման-ընդունման ավարտական արձանագրությունն ստորագրելը՝ պատվիրատուն չի վճարում կապիտալ շինարարության համար կատարված աշխատանքների ընդհանուր գումարի հինգ տոկոսը, իսկ տարաժամկետ վճարելու դեպքում` վերջին վճարման գումարը, որը չի կարող պակաս լինել կապիտալ շինարարության համար կատարված աշխատանքների ընդհանուր գումարի հինգ տոկոսից: Ընդ որում, այդ հինգ տոկոսը կապալառուին վճարվում է երկու փուլով՝ պայմանագրի կատարման արդյունքն ընդունելու մասին հանձնման-ընդունման ավարտական արձանագրությունը ստորագրվելուց հետո վճարվում է այդ գումարի կեսը (կատարված աշխատանքների ընդհանուր գումարի երկուսուկես տոկոսը), իսկ մյուս կեսը վճարվում է երաշխիքային սպասարկման ժամկետն ավարտվելուց հետո (պայմանագրի կատարման արդյունքն ընդունելու մասին հանձնման-ընդունման ավարտական արձանագրությունը ստորագրվելուց հինգ տարի հետո),
6) Պայմանագրով, ներառյալ շինարարական աշխատանքների հետ կապված ծագող վեճերով իրավունքների պաշտպանությունն իրականացվում է բացառապես վնասի հատուցման եղանակով:
4. Գործակալական վճարը չի կարող գերազանցել սահմանված կարգով փորձաքննված և հաստատված նախագծանախահաշվային փաստաթղթերի փաթեթում ներառված ծավալաթերթ-նախահաշվով սահմանված արժեքի 12%-ը: 
5. Հայաստանի Հանրապետության կրթության, գիտության, մշակույթի և սպորտի նախարարին և Հայաստանի Հանրապետության քաղաքաշինության կոմիտեի նախագահին՝ սույն որոշումն ուժի մեջ մտնելուց հետո մեկամսյա ժամկետում կնքել Վանաձորում ՈՒԵՖԱ ստանդարտներով ֆուտբոլի մարզադաշտի կառուցման/վերակառուցման և Իջևան համայնքի Գետահովիտ բնակավայրի վարչական տարածքում ՈՒԵՖԱ ստանդարտներով ֆուտբոլի մարզադաշտի կառուցման կապալային աշխատանքների գնման պայմանագիրը՝ հաշվի առնելով սույն որոշմամբ սահմանված կարգավորումները և առանձնահատկությունները:
6. Հայաստանի Հանրապետության կառավարության 2015 թվականի մարտի 19-ի «Հայաստանի Հանրապետությունում կառուցապատման նպատակով թույլտվությունների և այլ փաստաթղթերի տրամադրման կարգը հաստատելու և Հայաստանի Հանրապետության կառավարության մի շարք որոշումներ ուժը կորցրած ճանաչելու մասին» N 596-Ն որոշման N2 հավելվածի 13.2-րդ կետում «Մանկապարտեզի վերակառուցման կամ հիմնանորոգման» բառերից հետո լրացնել «, ինչպես նաև ՈՒԵՖԱ ստանդարտներով ֆուտբոլի մարզադաշտերի կառուցման» բառերը։
7. Մարզադաշտերի վերակառուցման/կառուցման համար անհրաժեշտ նախահաշվային փաստաթղթերում շինարարական նյութերի, պատրաստվածքների և կոնստրուկցիաների կողմնորոշիչ գների հիմքում դիտարկվում է լիազորված մարմնի կողմից յուրաքանչյուր ամիս հրապարակվող շինարարական նյութերի/ապրանքատեսակների գների վերաբերյալ տեղեկատվությունը, իսկ տվյալների բացակայության դեպքում՝ մարզադաշտերը նախագծող ընկերության կողմից առաջադրված արտադրողների ցուցակից պատվիրատուի կողմից ընտրված արտադրողի գնային առաջարկը: Ընդ որում, արտադրողների ցուցակում կարող են ներառվել միայն այն արտադրողները, որոնց կողմից առաջարկվող նյութերի/ապրանքատեսակների օգտագործումն ամբողջությամբ կհամապատասխանի ՈՒԵՖԱ 4 կատեգորիայի մարզադաշտերի ստանդարտներով շինարարական աշխատանքների իրականացմանը:
8. Սույն որոշումն ուժի մեջ է մտնում պաշտոնական հրապարակմանը հաջորդող օրվանից:
             
 

 ՀԱՅԱՍՏԱՆԻ ՀԱՆՐԱՊԵՏՈՒԹՅԱՆ
 ՎԱՐՉԱՊԵՏ		                                                        Ն. ՓԱՇԻՆՅԱՆ
